Nordstan

Nordstan er et kjøpesenter som ligger sentralt i Göteborg. Kjøpesentret er Skandinavias største regnet i areal. Nordstan består av åtte kvartaler som er sammenbygget med gågater til et innendørs kjøpesenter og opptar et areal på 72 300 kvadratmeter. Totalareal for alle Nordstans etasjer er 320 000 kvadratmeter.

Eiere
Komplekset eies av et konsortium der Vasakronan eier 40 % og resterende 60 % er delt mellom AMF Pension, AP Fastigheter, Hovedstaden, Castellum, F O Peterson og Söner Byggnads samt Nordstans Samfällighetsförening. I 2010 hadde Nordstan 37 millioner besøkende, en økning på 34,9 millioner siden fjoråret. Ifølge Nordstans markedsdirektør Anders Larsson kan dette skyldes en markant økning av turister i sommerhalvåret.

Historie

På 1800-tallet var Nordstan en livlig del av byen. Her gikk utvandrerne som skulle til Amerika, mellom stasjonen og båten. Det fantes mange butikker, ikke minst langs Postgatan som den gang het Sillgatan. På starten av 1960-tallet var Östra Nordstaden en neglisjert bydel i Göteborg. Med hjelp av byggforetak og banker ble samtlige gamle eiendommer oppkjøpt, totalt 90 stykker. I 1967 begynte man å rive alle gamle hus og startet bygningsarbeidet. I 1972 var den største delen av Nordstan ferdigbygget. Man hadde bygget opp en helt ny bydel der den gamle hadde ligget og dessuten bygget sammen alle kvartal og hus med tak imellom. 

Navnet kommer av at området utgjør den østre delen av distriktet Nordstaden, den nordlige delen av det opprinnelige byområdet. Kjøpesenteret het fra begynnelsen Östra Nordstan, men navnet har blitt kortet ned til bare Nordstan. Mange av de opprinnelige gatenavnene er beholdt. Nordstadstorget kom til, mens Norra Larmgatan og Lilla Klädpressaregatan ble fjernet da kjøpesenteret ble bygget. Lilla Klädpressaregatan kom tilbake senere da parkeringshusets bunnetasje ble bygget om.

I 2008/2009 gjennomgikk store deler av kjøpesenteret større renoveringer. Blant annet åpnet Åhléns City ytterligere en etasje, den fjerde, og ytterligere 4 000 kvadratmeter butikklokaler ble tildelt Elgiganten (tilsvarer norske Elkjøp) og Stadium. Dette kostet 60 millioner svenske kroner.

Nordstan vokser, i motsetning til mange andre svenske byers sentrumhandel. I Stockholm anses området rundt Sergels torg å være usikkert og vanskelig å parkere i nærheten av, og kjøpesentre i forstedene vokser. I mange byer – for eksempel Trollhättan og Uddevalla – vokser kjøpesentre i utkanten på bekostning av bykjernen, ettersom  det er lettere å komme dit med bil og parkere der, og fordi offentlig transport ikke er like populært som i Göteborg.

Nordstans P-hus sto klart i 1972, og er tegnet av WAAB White Arkitektkontor.

Beskrivelse
Nordstan besøkes årlig av 35 millioner personer og har en omsetning på 3,4 milliarder svenske kroner i året. Kjøpesenteret inneholder omtrent 200 butikker og restauranter, samt omtrent 150 kontor som ligger i samme kompleks. Butikkene finnes i fire etasjer. Nordstan er det største innendørskjøpesenteret i Norden i areal, hva gjelder antallet besøkende og hva gjelder årlig omsetning.

Midt i Nordstan ligger Nordstadstorget, en stor åpen plass innendørs som ofte anvendes til utstillinger og arrangement. Inne i Nordstan ligger to varehus, Åhléns City og Varuhuset Femman, ofte kalt Femman, som eies av Hovedstaden. Varehuset består av 3 etasjer med butikk og fem etasjer med kontor. Da kjøpesenteret ble bygget ble dette gjort i etapper, eksempelvis ble etappe nummer 5 klar høsten 1972. Etappe nummer 5 var nettopp Varuhuset Femman, derav navnet. I samme kvartal med adkomst fra utsiden finnes ytterligere noen bedrifter, deriblant Scandic Hotel Europa, ett av fylkets største hotell.

I november 2003 var tilstrømningen til kjøpesenteret så stor at Nordstans parkeringshus, som vanligvis tar 2 700 biler, ble besøkt av 8 000 biler i løpet av en dag. Flere bilister satt over 1,5 time i kø for å få komme ut. Kjøpesenteret måtte øke sin bemanning med sikkerhetsvakter fra Securitas som fikk trafikken til å røre på seg. Samme novemberdag 2003 passerte over 140 000 kunder varehuset. 

Nordstan huser flere store kjeder og deres såkalte "Flagship Stores". I mars 2008 åpnet MacForum i Nordstan på 1 600 kvadratmeter. Det er den nest største Applebutikken i Europa, etter butikken i London. Blant de eksterne forhandlerne er butikken i Göteborg den største i verden. Andre "flaggskip" er Lindex som åpnet sin første Brand Store i Nordstan 2001 H&M og spanske kleskjeden Desigual åpnet sine første butikker på 700 kvadratmeter i Nordstan i  2010.

Referanser

Litteratur

Eksterne lenker
 
  Femmanhuset

Svenske kjøpesentre
Göteborg
Etableringer i 1972